Providentia ac industria priorum decretum est, ut commutationes seu rerum traditiones quæ fiunt cartis inserantur et scripta, ne forte oblivione deleantur, posteris conserventur, tam ad instruendam bonorum ignorantiam, quam ad refellendam impiorum versutiam. Quocirca nos auctoritatem patruum valde necessariam observare cupientes, volumus cunctis infra gremium sanctæ Dei matris æcclesiæ tam presentibus quam absentibus esse notum, quod ego Rostagnus et frater meus Redemptus vocabulo, et Wido, et Arbertus, et omnes filii nostri Wilelmus et Odilo, et cognati nostri Monaldus et Wido, ceterique qui per successionis posteritatem ex omnibus his nascituri sunt, cum mulieribus nostris Azelina et Leodegarda, donamus et auctorizamus beato Petro et Paulo, et Cluniensi monasterio in eorum honore dedicato, cui preest domnus Hugo, venerabilis abbas, videlicet æcclesiam beati Baudelii martiris, in castello Alesio, cabanaria quoque Aimoini, necnon servos et ancillas qui eam tenebant, quorum nomina hæc sunt: Johannes et nepos ejus, alter Johannes et neptes ejus, Jozuariam, et Osannam, et Elenam, et Lantilclam, omnemque eorum generationem ex eis processuram. Hæc omnia quæ hic in presenti scriptura continentur, confirmamus et tran[s]fundimus jure perpetuo retinendum in potestatem predicti monasterii. Quod si quis hanc donationem nostram infringere aut violare vel calumpniare presumpserit, quod temptaverit nunquam obtineat, et nisi resipuerit, eternam maledictionem incurrat. Hujus firmationis testes sunt: Goderamnus, Pontius Mainerius, item alter Poncius Buxerius, Arduinus presbiter, Lambertus vicarius, Umbertus de Sivono, Poncius Junianus, Rainerius Isnardus.